钦定古今图书集成/明伦汇编/氏族典/第147卷 > 孙奭
## 钦定古今图书集成/明伦汇编/氏族典/第147卷 > 孙奭

按《宋史孙奭传》：“奭字宗古，博川博平人，后徙居须城。
《九经》及第，为莒县主簿，迁大理评事，为国子监直讲。
真宗以为诸王府侍读。会诏百官转对，奭上十事，判
太常礼院，累迁工部郎中，擢龙图阁待制。奭以经术
进，守道自处，即有所言，未尝阿附取悦。大中祥符初，
得天书于左承天门，帝将奉迎，王旦等皆再拜称万”
岁。奭曰：“臣愚所闻，天何言哉？岂有书也！”四年，又将祀
汾阴。是时大旱，京师近都糓踊贵，奭疏十不可。帝遣
内侍皇甫继明就问，又上疏。六年，又上疏，帝作《解疑
论》以示群臣，然知奭朴忠，容之而弗斥。居二年，迁左
谏议大夫，纠察在京刑狱。天禧中，朱能献乾祐天书，
复疏言其妄。未几，能果败。仁宗即位，宰相请择名儒，
乃召为翰林侍读学士、知审官院，三迁兵部侍郎、龙
图阁学士。每讲论至前世乱君亡国，必反复规讽。仁
宗意或不在书奭，则拱默以俟，帝为竦然改听，每进
见，未尝不加礼。以太子少傅致仕，卒，谥曰宣。